Na temelju članka 58. i članka 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 7/17, 68/18, 98/19, 64/20, 151/22) te članka 74.  Statuta Osnovne škole kraljice Jelene, Solin (u daljnjem tekstu: Škola), Školski odbor nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 27. kolovoza 2026. godine, donio je


KUĆNI RED
OSNOVNE ŠKOLE KRALJICE JELENE

I. [bookmark: I._OPĆE_ODREDBE_]OPĆE ODREDBE

Članak 1.
Odredbe Kućnog reda provode se sukladno Zakonu o odgoju i obrazovanju u osnovnoj i srednjoj školi, propisima donesenim na temelju Zakona, Statuta Škole, Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Protokola o postupanju u slučaju nasilja među djecom i mladima i ostalim provedbenim propisima kojima se regulira život i rad u osnovnoj školi.
Izrazi koji se u ovom Kućnom redu koriste neutralni su i odnose se na muške i ženske
osobe.

Članak 2.
Kućnim redom u Školi se utvrđuju:
1. Pravila i obveze ponašanja u Školi, unutarnjem i vanjskom prostoru (u školskom autobusu, dvorištu i na školskom igralištu), kod ostvarivanja izvanučioničke nastave (posjeti institucijama, izleti, ekskurzije i dr.),
2. Način postupanja prema imovini,
3. Pravila međusobnih odnosa učenika,
4. Pravila međusobnih odnosa učenika i radnika,
5. Radno vrijeme,
6. Pravila sigurnosti i zaštite socijalno neprihvatljivih oblika ponašanja,
7. Postupanje u slučaju povrede Kućnog reda.

Članak 3.
Ovaj Kućni red odnosi se na sve radnike, učenike, roditelje i druge osobe koje borave u prostorima Škole.
Odredbe ovog Kućnog reda odnose se i na područne škole, aneks zgradu i školsku sportsku dvoranu.

Članak 4.
Na početku svake školske godine razrednici su dužni s bitnim odredbama ovoga  Kućnog reda upoznati učenike na satu razrednog odjela i roditelje na roditeljskom sastanku, a novopridošle učenike i njihove roditelje po upisu u školu.
Ravnatelj Škole je dužan upoznati radnike s odredbama ovoga Kućnog reda.
Jedan primjerak Kućnog reda ističe se na vidljivom mjestu u Školi i objavljuje na mrežnoj stranici Škole.

II. PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE


Članak 5.
Učenici, radnici škole te druge osobe mogu boraviti u prostoru Škole isključivo tijekom radnog vremena Škole, osim u slučajevima organiziranih aktivnosti kao i u drugim slučajevima, o čemu odlučuje ravnatelj škole.

Članak 6.
Radnici i učenici Škole dužni su se s poštovanjem odnositi prema roditeljima i drugim osobama koje borave u Školi, te brinuti o osobnoj sigurnosti i sigurnosti drugih.

Članak 7.
Učenici i radnici Škole trebaju voditi brigu o zdravlju i osobnoj higijeni.
Učenici i radnici Škole dužni su u školu dolaziti primjereno odjeveni što                          podrazumijeva pristojnu i urednu dnevnu odjeću i obuću.
U školi nije dopušteno nošenje odjeće i obuće koja je neprikladna odgojno-obrazovnom okruženju, osobito odjeće kraće od koljena, odjeće koja otkriva trbuh, s vulgarnim natpisima ili simbolima, odjeće koja promiče navijačke skupine, previše dekoltirane odjeće te nošenje natikača.
Učenici i učenice se ne smiju šminkati, te nositi duge i lakirane nokte.
Roditelji i ostale treće osobe koje ulaze u Školu dužne su se pridržavati istih pravila odijevanja kao i učenici i radnici.

Članak 8.
U prostoru Škole je zabranjeno: 
- unošenje vatrenog i hladnog oružja (noževa i sl.) 
- uništavanje zidova i ostale školske imovine 
- odlaganje otpada izvan koševa za otpad 
- unošenje i konzumiranje energetskih pića, cigareta, e-cigareta, alkohola, narkotičkih sredstava i sl. 
- unošenje sredstava, opreme i uređaja koji mogu izazvati požar ili eksploziju (pirotehnike)
- igranje svih oblika igara na sreću 
- unošenje materijala neprimjerenoga sadržaja (u papirnatom i elektronskom obliku) 
- trčanje, skakanje, polijevanje tekućinom, naguravanje i drugi postupci koji mogu ugroziti nečiju sigurnost 
- vikanje, bučenje, zviždanje i sl. 
- igranje loptom ispred ulaza u Školu, uništavanje prozorskih stakala, fasade škole i okolnih zidova školskog dvorišta.
- upotreba mobitela i sličnih uređaja bez dopuštenja učitelja. 

Članak 9.
U Školi je zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, genetskog naslijeđa, rodnog identiteta, izražavanja ili spolne orijentacije.

Članak 10.
U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.
Svatko je dužan upozoriti osobu koja protupravnim činjenjem krši zabranu iz stavka 1. ovoga članka.
Od osobe koja je i nakon upozorenja nastavila protupravnim činjenjem kršiti zabranu iz stavka 2. ovoga članka, treba zatražiti da se udalji iz prostora protupravnog činjenja. Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

Članak 11.
U svim slučajevima nasilja među djecom i nasilja nad djecom škola je dužna postupati u skladu s pozitivnim propisima Republike Hrvatske.

Članak 12.
U slučaju nasilja među djecom u školi svi radnici škole dužni su:
· odmah prekinuti nasilno ponašanje učenika i odvojiti učenike;
· pružiti pomoć i podršku učeniku koji je doživio nasilje;
· odmah obavijestiti o događaju razrednika, stručnog suradnika škole ili ravnatelja.

Članak 13.
Za fotografiranje, audio i video snimanje učenika za potrebe Škole, treba dobiti pisani pristanak roditelja/skrbnika učenika.
Radnik škole treba dati usmeni pristanak za fotografiranje ili audio i video snimanje za potrebe Škole.
U Školi je zabranjena zlouporaba fotografiranja, audio i video snimanja te objavljivanja fotografija i snimaka od strane učenika, učitelja i trećih osoba.

Članak 14.
Svaka treća osoba koja dolazi u Školu radi obavljanja službenih poslova obvezno se mora javiti radniku škole i upisati u evidencijsku listu posjetitelja na ulazu, u atriju Škole.
Za vrijeme nastave trećim osobama nije dozvoljeno samostalno šetanje po Školi, ometanje rada učitelja koji se nalazi                na satu ili na sastanku kolegijalnih tijela Škole.
Roditelj svoj dolazak u školu najavljuje online pisanim putem/telefonskim pozivom (razredniku, predmetnom učitelju, SRS, tajnici i Ravnatelju).

Članak 15.
Pojedinačne i grupne posjete Školi odobrava ravnatelj davanjem pisane Suglasnosti.
Realizacija stručne prakse studenata, učitelja pripravnika, pomoćnika u nastavi odobrava ravnatelj pisanom Suglasnosti.
Razgovor s posjetiteljima sa svrhom upoznavanja s radom Škole vodi ravnatelj ili radnik kojega on odredi.

Članak 16.
Učenici ne smiju bez odobrenja ravnatelja dovoditi u Školu strane osobe.
Svim osobama (radnicima, učenicima, strankama) zabranjeno je dovoditi životinje u prostorije i okoliš Škole, osim u iznimnim slučajevima, uz posebno odobrenje ravnatelja.

Članak 17.
Promotori i akviziteri izdavačkih kuća, samostalni nakladnici, predstavnici sportskih klubova i kulturno umjetničkih društava, predstavnici turističkih    agencija i sl. mogu unositi propagandne materijale u školu samo uz odobrenje ravnatelja.

POSTUPANJE PREMA IMOVINI ŠKOLE

Članak 18.
Dužnost je radnika, učenika i drugih osoba koje borave u Školi, skrbiti se o imovini               Škole prema načelu dobroga gospodara.

Članak 19.
Radnici Škole moraju se racionalno koristiti sredstvima Škole koja su im stavljena na raspolaganje.
Svaki uočeni kvar na instalacijama električne struje ili vodovoda, grijanja, na računalima, projektorima, interaktivnim ekranima, klimama, ili neki drugi kvar radnici i učenici obvezni su prijaviti učitelju, razredniku, dežurnom učitelju, domaru ili ravnatelju.

Članak 20.
Ako zbog neprimjerenog ponašanja i svjesnim nemarom nastane šteta na imovini Škole ili bude oštećena ili uništena imovina drugih, nadoknadu štete snosi počinitelj.
Ukoliko je štetu počinio učenik, nadoknadu štete snose roditelji/skrbnici učenika, a prema učeniku se poduzimaju mjere u skladu s Pravilnikom o kriterijima za izricanje pedagoških mjera. Visina štete utvrđuje se u visini cijene nabave i ugradnje oštećene imovine odnosno na temelju procjene visine štete ukoliko se ne može utvrditi cijena koštanja oštećene imovine. 
Roditelj/skrbnik učenika novčani iznos za naknadu štete uplaćuje na račun Škole. 

Članak 21.
Školsku dokumentaciju nije dozvoljeno iznositi izvan Škole, kao ni nastavna sredstva i pomagala.

Članak 22.
Radnici i učenici Škole ne mogu bez odobrenja ravnatelja školsku imovinu iznositi iz      Škole i rabiti u privatne svrhe.

III. RADNO VRIJEME ŠKOLE

Članak 23.
Škola radi u petodnevnom radnom tjednu, u skladu s Godišnjim planom i programom rada Škole, Zakonom o odgoju i obrazovanju u osnovnoj i srednjoj školi i Statutom Škole.
Radno vrijeme Škole je od 6.00 do 21.00 sati.
Područne škole Mravince i Kučine, aneks matične škole rade u kraćem radnom vremenu, dok sportska dvorana radi do 20.00 sati.
Izvan radnog vremena zgrada Škole se može otključati i koristiti samo uz pisano odobrenje  ravnatelja.

Članak 24.
Radnici su dužni dolaziti na posao i odlaziti s posla prema rasporedu radnog vremena, rasporedu dežurstava, radu kolegijalnih tijela i sl. 

Članak 25.
Na početku radnog vremena domar otključava ulazna vrata Škole, a spremačice čiste prostorije za čije su čišćenje zadužene. Poslije završetka radnog vremena sve prostorije se čiste.   Na završetku radnog vremena domar provjerava učionice, zatvara sve prozore na školi i zaključava ulazna vrata škole.
Otvaranje i zatvaranje područnih škola organiziraju voditelji područnih škola, spremačica/operativni djelatnik za sigurnost i civilnu zaštitu.

Članak 26.
Raspored radnog vremena ravnatelja, stručnih suradnika, tajnika, voditelja računovodstva i administrativnog referenta navodi se u Godišnjem planu i programu Škole i na mrežnim stranicama Škole.

Članak 27.
Za vrijeme rada, osim u vrijeme dnevnog odmora, radnicima nije dozvoljeno napuštanje radnog mjesta i radnih prostorija bez znanja i odobrenja ravnatelja za učitelje, tajnika, voditelja računovodstva, administrativnog referenta, odnosno odobrenja tajnika za pomoćno - tehničko osoblje.

Članak 28.
Radnik koji zakasni, napusti radno mjesto bez odobrenja ili se neopravdano zadržava za vrijeme službenog izlaska, postupa suprotno odredbama ovog Kućnog reda te čini povredu radne obveze.

Članak 29.
U slučaju spriječenosti dolaska na rad radnik je dužan odmah obavijestiti ravnatelja ili voditelja smjene (ili voditelja područnih škola), osim ako to ne može učiniti iz objektivnih razloga.

Članak 30.
U slučaju zakašnjenja ili iznenadne odsutnosti radnika, njegove poslove obavlja radnik kojeg određuje ravnatelj ili voditelj smjene.

Članak 31.
Nakon isteka radnog vremena radnici (učitelji, stručni suradnici, administrativno i pomoćno tehničko osoblje) su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 32.
Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj, uz prethodnu najavu i dogovor termina.

IV. MEĐUSOBNI ODNOSI UČENIKA

Članak 33.
U međusobnim odnosima učenici su dužni ponašati se pristojno, paziti na vlastito dostojanstvo i dostojanstvo drugog učenika, uvažavati međusobne razlike, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga.

V. MEĐUSOBNI ODNOSI UČENIKA I RADNIKA ŠKOLE

Članak 34.
Učenici su dužni kulturno se odnositi prema radnicima Škole i drugim osobama koje borave u školi.
Kod ulaska u Školu ili izlaska iz Škole učenici su dužni poštivati pravila o ulasku i izlasku iz Škole, te upute dežurnih učitelja.
Radnici Škole su dužni kulturno se odnositi jedni prema drugima i učenicima. 

VI. PRAVA I OBVEZE UČENIKA

Članak 35.
Učenici mogu boraviti u Školi u vrijeme koje je određeno za nastavu i ostale oblike odgojno obrazovnog rada.
Učenici koji su zakasnili na nastavu, trebaju taj nastavni sat provesti u atriju Škole pod nadzorom radnika Škole, te nakon zvona ući na sljedeći sat. Učitelj je dužan evidentirati izostanak sa sata, a razrednik napisati bilješku u e-dnevnik. 
Iznimno, roditelj/skrbnik učenika može unaprijed najaviti kašnjenje na sat ili izostanak sa sata razredniku, zbog opravdanih razloga.

Članak 36.
Učenik ima prava i obveze utvrđene Zakonom o odgoju i obrazovanju u  osnovnoj i srednjoj Školi, Statutom Škole, ovim Kućnim redom i drugim općim aktima Škole.
Pored prava i obveza iz stavka 1. ovoga članka, učenik je dužan:
· redovito pohađati nastavu i na vrijeme dolaziti na nastavu
· donositi udžbenike i potreban pribor za rad
· održavati udžbenike i bilježnice urednima
· savjesno učiti i aktivno sudjelovati u nastavnom procesu
· održavati čistima i urednima sve prostore Škole
· svoje mjesto u školskoj klupi nakon završetka nastave ostaviti uredno i čisto
· u Školu dolaziti uredan i pristojno odjeven
· mirno ući u učionicu najmanje pet minuta prije početka nastave i pripremiti se za rad
· njegovati humane odnose među učenicima, učiteljima i drugim radnicima Škole
· čuvati imovinu koju koriste te imovinu drugih učenika i radnika Škole
· poštovati pravila školskog života i rada
· čuvati i oplemenjivati školski okoliš
· ne ulaziti u druge učionice, kabinete, zbornicu, knjižnicu bez nazočnosti učitelja i/ili stručnog suradnika
· ne koristiti mobitel, tablet, prijenosno i fiksno računalo, interaktivne ekrane te ostale tehničke aparate za vrijeme              nastave (osim uz dopuštenje predmetnog učitelja),
· ne unositi predmete kojima bi remetio nastavu i ugrožavao sigurnost u razredu ili školi.

Članak 37.
Za nastavu tjelesne i zdravstvene kulture učenici trebaju imati sportsku odjeću i rezervnu obuću.

Članak 38.
Učenici su dužni prije ulaska u školsku zgradu boraviti u školskom dvorištu na                 predviđenom mjestu.
Na zvuk zvona učenici organizirano pod kontrolom dežurnih učitelja ulaze u školu i u učionicu.   
Dopuštenje za ulazak učenika u zgradu prije početka nastave daje dežurni učitelj.
U slučaju hladnog i kišovitog vremena učenici se mogu i ranije pustiti u atrij        zgrade. 
U zgradu i učionice ulazi se bez trčanja i galame.

Članak 39.
Na znak za početak nastave učenici su obvezni biti na svojim mjestima i pripremiti pribor za rad.
Svaki učenik ima svoje mjesto rada, koje može promijeniti samo uz dopuštenje razrednika ili predmetnog nastavnika za njegov sat.
Za vrijeme trajanja sata učenik ne može napustiti učionicu ili drugu radnu prostoriju, osim po odobrenju učitelja u posebno opravdanom slučaju.
Za vrijeme trajanja sata svi učenici su dužni poštivati radnu atmosferu u razredu prema uputama predmetnog učitelja, razrednika i/ili stručnog suradnika.
Za vrijeme malih odmora za disciplinu su odgovorni svi učenici razrednih odjela i dežurni učenik u razrednom odjelu.

Članak 40.
U učionicu/kabinet informatike učenici ulaze zajedno s učiteljem.
Učenici su obvezni čuvati računala i drugu računalnu opremu za vrijeme boravka u informatičkoj učionici/kabinetu.
Učenicima nije dozvoljeno korištenje računala na način koji bi oštetio programski dio računala.
Učenicima prilikom korištenja računala i mrežnih resursa škole (lokalne mreže i interneta) nije dozvoljeno slati poruke neprimjerenog sadržaja putem elektronske pošte (e - mail), komunicirati putem chat-a s drugim osobama na način neprimjeren dobi učenika,    pregledavati usluge i sadržaje neprimjerene njihovom uzrastu i sl.
Učenik koji se ne pridržava odredaba ovog članka teže krši kućni red.

Članak 41.
Tijekom nastavnog procesa učenicima nije dopušteno dovikivati se, zadirkivati, prepirati se, otuđivati tuđe stvari, šaptati, samovoljno šetati po učionici ili na drugi način ometati nastavni proces.
Učenici ne smiju jesti, piti i žvakati za vrijeme nastave, osim po odobrenju učitelja u posebno opravdanom slučaju.
Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojeg je ravnatelj, učitelj, razrednik i/ili stručni suradnik prozvao dužan je ustati.

Članak 42.
Učitelj ne smije za vrijeme nastave slati učenika izvan prostora Škole ili ga kažnjavati udaljavanjem sa nastave.
U slučaju da učenik svojim ponašanjem teže remeti razrednu disciplinu, učitelj upućuje učenika, u pratnji drugog učenika, razredniku, stručnom suradniku, dežurnom učitelju ili ravnatelju.

Članak 43.
Učiteljima i učenicima nije dopušteno korištenje pametnih satova, mobilnih uređaja i ostalih elektroničkih uređaja koje mogu ometati odvijanje nastave i drugih oblika odgojno-obrazovnog rada.
Učenicima nije dopušteno snimanje i fotografiranje sebe ili drugih učenika, učitelja i djelatnika Škole na području vanjskog i unutrašnjeg prostora Škole, kao ni dijeliti takve snimke i fotografije putem mobitela ili interneta.
Učiteljima je tijekom nastavnog procesa dopuštena uporaba mobilnih uređaja i ostalih elektroničkih uređaja u svrhu odgojno-obrazovnog rada i u hitnim situacijama.
Iznimno, donošenje mobitela i ostalih uređaja iz stavka 1. ovog članka dopušteno je u slučaju kada učenikovo zdravstveno stanje zahtjeva korištenje mobitela (npr. praćenje razine šećera u krvi ili učenicima s intolerancijom u prehrani..) o čemu je roditelj, odnosno skrbnik učenika prethodno dužan obavijestiti razrednika i stručno-razvojnu službu uz odgovarajuću dokumentaciju. 
U slučaju nepoštivanja stavka 1. ovog članka svaki učitelj, stručni suradnik ili ravnatelj može učeniku privremeno oduzeti mobilni ili elektronički uređaj te ga ostaviti u uredu ravnatelja.
Uređaj u uredu ravnatelja može preuzeti isključivo učenikov roditelj odnosno skrbnik, uz prethodni pisani dogovor o terminu preuzimanja.

Članak 44.
Učenik ili grupa učenika ne smije biti puštena sa sata nakon napisanog testa,   obrađenog gradiva i sl. prije završetka nastave.
Učenici koji iz opravdanog razloga napuštaju zgradu škole grupno prolaze hodnicima u najvećoj tišini u pratnji predmetnog učitelja ili razrednika do izlaza iz škole.

Članak 45.
Učenici ne smiju bez dopuštenja ulaziti u zbornicu i školske urede. Kod ulaska u učionicu ili drugi prostor u kojem se održava nastava, učenik treba pokucati, a zatim tiho ući i priopćiti učitelju razlog dolaska.

Članak 46.
Ulazak i izlazak učitelja i drugih osoba u učionicu za vrijeme nastave učenici će pozdraviti ustajanjem, osim u iznimnim situacijama prema uputi učitelja.

Članak 47.
Učenici ne smiju prepisivati ili rabiti nedopuštene izvore podataka u postupku vrednovanja odgojno-obrazovnih postignuća.

Članak 48.
U slučaju da učitelj nije došao u učionicu na sat, a zamjena odsutnog učitelja nije prethodno određena, učenici ostaju u učionici na svojim mjestima do dolaska dežurnog učitelja ili drugog djelatnika Škole.
Ako po isteku pet minuta od početka nastavnog sata nitko od radnika Škole ne dođe, dežurni učenik razrednog odjela je o tome dužan obavijestiti učitelja u susjednoj učionici, voditelja smjene, stručnog suradnika ili ravnatelja.

VII. ODMOR

Članak 49.
Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 20 minuta.
Za vrijeme malih odmora učenici ne smiju napuštati zgradu.
Veliki odmor učenika je nakon završetka trećeg nastavnog sata. Učenici u redu izlaze iz učionice i odlaze u školsko dvorište kojeg ne smiju napuštati.
U slučaju nevremena učenici odmor obvezno provode u atriju Škole pod nadzorom dežurnih učitelja.



VIII. ODRŽAVANJE REDA

Članak 50.
U Školi za vrijeme rada dežuraju radnici Škole (učitelji, spremačice i domari). 
Raspored dežurstva radnika i dežurstvo u prihvatu za učenike putnike (zbog prijevoza) utvrđuje se na način koji određuje ravnatelj, a dežurstvo učitelja utvrđuje voditelj smjene.
Raspored dežurstva objavljuje se na oglasnoj ploči Škole.

Članak 51.
O redu u razrednom odjelu brinu dva dežurna učenika koje svakog tjedna prema abecednom  redu određuje razrednik.
Dežurni učenici:
· pregledavaju učionicu te o nađenim predmetima, uočenim nepravilnostima ili oštećenjima izvješćuju predmetnog učitelja,
· brinu u održavanju discipline u razrednom odjelu,
· pripremaju učionicu za nastavu, brišu ploču i donose prema potrebi nastavna sredstva i pomagala,
· izvješćuju učitelja u susjednoj učionici, dežurnog učitelja, ravnatelja, stručnog suradnika ili  voditelja smjene o nenazočnosti predmetnog učitelja na nastavi,
· prijavljuju učiteljima nenazočne učenike.

Članak 52.
Dežurni učitelj:
· dolazi u školu 20 minuta prije početka nastave, a dežurni učitelj pratitelj putnika po završetku nastave odlazi kada svi učenici putnici uđu u školski autobus,
· pazi na red i disciplinu u Školi za vrijeme dežurstva,
· brine o sigurnosti učenika u prostorima Škole i školskom dvorištu za vrijeme malih i velikog odmora,
· obavještava ravnatelja o problemima te kriznim situacijama koje su se zbile tijekom dežurstva, kao i o poduzetim aktivnostima, te o tome vodi pisanu evidenciju u Knjizi dežurstva,
· o oštećenjima, kvarovima i sl., koji su im prijavljeni tijekom nastavnog dana, obavještavaju ravnatelja, a u slučaju potrebe za hitnim intervencijama i domara škole,
· obavezan je voditi pisanu evidenciju o svom dežurstvu u Knjizi dežurstva,
· obavlja i druge poslove utvrđene Kućnim redom u svrhu osiguravanja redovitog rada Škole.

Članak 53.
Voditelji područnih Škola i aneks matične zgrade:
· paze na red i disciplinu u prostorima Škola
· izrađuju plan dežurstva učitelja
· brinu o sigurnosti učenika u prostorima Škole i školskom dvorištu 
· o oštećenjima, kvarovima i sl., koji su im prijavljeni dužni su obavijestiti ravnatelja telefonskim putem i pisano mailom.

Članak 54.
Pomoćnici u nastavi i stručno komunikacijski posrednici:
· dolazi u školu 10 minuta prije početka nastave
· nakon prvog zvona uvodi učenika u učionicu
· po završetku zadnjeg nastavnog sata ispraća učenika izvan školske zgrade ili školskog dvorišta
· tijekom cijelog nastavnog dana pomaže učeniku u svim aktivnostima odgojno obrazovnog procesa
· prema potrebi vodi pisanu komunikaciju s roditeljem učenika
· piše dnevnike rada i evidenciju o radnom vremenu
· komunicira i surađuje sa ravnateljem, razrednikom, predmetnim učiteljima i koordinatorom za pomoćnike u nastavi i stručno komunikacijske posrednike. 

Članak 55.
Operativni djelatnik za sigurnost i civilnu zaštitu :
· kontrolira ulazak svih posjetitelja u školu i evidentira u evidencijsku listu
· kontrolira ulazak učitelja, učenika i djelatnika škole
· tijekom nastavnog dana brine o sigurnosti i redu u školi
· prema potrebi vodi evidenciju nastale situacije
· komunicira i surađuje sa ravnateljem, tajnicom, učiteljima, stručnim suradnicima i pomoćno tehničkim osobljem škole.


Članak 56.
Na mjestu dežurstva na vidljivom mjestu moraju biti istaknuti telefonski brojevi  policije, hitne pomoći, vatrogasaca i Državne uprave za zaštitu i spašavanje.

Članak 57.
Izuzev dežurnih učitelja, svi ostali učitelji trebaju biti u učionici pet minuta prije početka nastavnog sata. Nije dozvoljeno produžavati nastavni sat poslije zvona.
Na kraju nastavnog sata učitelj je dužan uputiti učenike da urede radno mjesto i pristojno izađu iz učionice.

Članak 58.
Kod napuštanja učionice učenici moraju ponijeti svoje stvari.
Škola nije odgovorna za nestanak osobnih stvari učenika za vrijeme njihova boravka u Školi. 
Pronađene stvari učenici su dužni predati spremačici.

IX. PONAŠANJE UČENIKA IZVAN ŠKOLE


Članak 59.
Učenici se na priredbama, izložbama, u muzejima i sl. trebaju ponašati pristojno i ne ometati izvođače programa i posjetitelje.
Učenici se moraju ponašati primjereno i pristojno na svim mjestima izvanučioničke nastave, u prijevoznim sredstvima, ugostiteljskim objektima, domovima ili drugim smještajnim objektima ili ustanovama koje posjećuju, poštujući kućni red i/ili druge propise objekta u kojem borave. Za disciplinu učenika odgovoran je razrednik, predmetni učitelj ili stručni suradnik  koji je u pratnji.

Članak 60.
Za vrijeme trajanja izvan učioničke nastave (posjeti, škole u prirodi, izleti ili ekskurzije i dr.) učenici su obvezni disciplinirano izvršavati upute učitelja - voditelja i pratitelja puta, te se bez njihove dozvole ne smiju udaljiti od grupe.


X. KRŠENJE KUĆNOG REDA
Članak 61.
Postupanje prema odredbama ovog Kućnog reda sastavni je dio radnih obveza radnika i učenika Škole.

Članak 62.
Radnik koji postupi suprotno odredbama ovog Kućnog reda, odgovoran je za težu povredu radne obveze.

Članak 63.
Učenik koji postupi suprotno odredbama ovog Kućnog reda, odgovoran je prema općim aktima Škole.

Članak 64.
Treće osobe koje za vrijeme boravka u Školi krše unutarnji red učitelj, domar, operativni djelatnik za sigurnost i civilnu zaštitu, spremačica, stručni suradnik ili ravnatelj udaljit će iz prostora Škole.


X. PRIJELAZNE I ZAVRŠNE ODREDBE


Članak 65.
Ovaj Kućni red stupa na snagu istekom osmog dana od objavljivanja na oglasnoj ploči Škole.

Članak 66.
Stupanjem na snagu ovog Kućnog reda prestaje važiti Pravilnik o kućnom redu  
(     KLASA: 003-05/16-01/02, URBROJ: 2180/01-12-01-16-1) od 07. lipnja 2016. godine.

Predsjednica Školskog odbora:

Milica Duvnjak

KLASA: 011-03/26-01/07
URBROJ: 2180-1-12-01/01-26-1 


Ovaj Kućni red objavljen je na oglasnoj ploči Škole dana 28. kolovoza 2026. godine i stupio  je na snagu dana 6. rujna 2026. godine, te objavljen na web stranici Škole.

Ravnateljica:


Vesna Ružić, prof.
